Obračun u trgovačkom centru: Sjekirom nasrnuo na muškarca

Policija je potvrdila da se dogodio napad hladnim oružjem te da je jedna osoba lakše ozlijeđena. Više detalja bit će poznato nakon očevida, koji je u tijeku

<p>Muškarac naoružan sjekirom lakše je ozlijedio drugog muškarca u četvrtak oko 16.30 sati u trgovačkom centru Supernova u karlovačkoj četvrti Banija - epilog je nesvakidašnjeg događaja koji se odigravao unutar trgovačkog centra pred očima zaprepaštenih kupaca i trgovaca. </p><p>Došavši ispred jednog prodajnog mjesta napadač je za pultom ugledao drugog muškarca i uzviknuo mu „pronašao sam te“ i posegao za sjekirom u ruksaku zaprijetivši mu „ubit ću te“ istovremeno nasrćući na muškarca, zamahujući sjekirom. Ovaj se u šoku neko vrijeme uspio odguravati od njega, no ovaj ga je jednom uspio udariti sjekirom po glavi i zadao mu ranu na čelu iz koje mu je potekla krv niz lice.</p><p>Ranjeni muškarac je u jednom trenutku zaklon od napadača pronašao i iza zaprepaštene djelatnice koja se nekako uspjela izvući između muškarca i pobjeći. Nakon toga je pomahnitalom muškarcu uspio pobjeći i ranjeni muškarac, no on ga je nastavio loviti po trgovačkom centru s podignutom sjekirom u ruci prijeteći mu da će ga ubiti. Ranjeni muškarac mu je tada nekako uspio izmaći i pobjeći, a napadač je nakon toga spremio sjekiru u ruksak i izišao van. Ubrzo nakon događaja je došla Hitna pomoć i policija. Ozlijeđenom muškarcu je pružena liječnička pomoć, a policija je vrlo brzo pronašla i napadača. Navodno napadnuti muškarac ne poznaje napadača i ne zna zbog čega ga je napao, a djelatnici trgovina govore da je napadač stalni „gost“ trgovačkog centra, te dodaju da se radi o samozatajnom muškarcu srednjih godina sa kojim do sada nisu imali nikakvih problema. </p><p>U policiji su nam potvrdili da je u četvrtak oko 16.30 sati muškarac hladnim oružjem napao drugog muškarca i zadao mu lakše ozljede. Ozlijeđenom muškarcu je pružena liječnička pomoć, dok je napadač poznat policiji i u tijeku je kriminalistička istraga koja će utvrditi okolnosti događaja, kao i motiv napada na drugog muškarca. </p><p> </p>